**Rothschildsjiraff** (*Giraffa camelopardalis rothschildi*) er en underart av sjiraff som er oppkalt etter Tring zoologiske museums grunnlegger, Lord Walter Rothschild. Sjiraffen er også kjent som **baringosjiraff**, etter området rundt Baringosjøen i Kenya, og **ugandisk sjiraff**.

Noen forskere har antydet at *G. c. rothschildi* og *G. c. camelopardalis* kan være synonyme, men verken morfologiske eller genetiske data støtter denne teorien per dags dato (2012). De blir derfor regnet som separate underarter inntil videre.

Beskrivelse
-----------

Rothschildsjiraffer er lett å skille fra andre underarter ved å studere fargen og oppbyggingen av flekkene. Den er blekere og flekkene er mindre taggete og med bredere kremfarget nettmønster til å skille flekkene. I tillegg har rothschildsjiraffen ingen merker på den nedre delen av leggene, noe som gir en inntrykk av at den har på seg «hvite strømper».

Et annen distinkt merke som skiller rothschildsjiraffen fra andre sjiraffer er at den har fem horn. To av disse er de virkelige hornene som alle sjiraffer har, det tredje kan sees mellom disse to, og de to andre sitter bak ørene. Sjiraffene er også ofte høyere enn de andre variantene, opp mot 6 meter høye.

Atferd
------

Rothschildsjiraffen kan parre seg når som helst på året og har en drektighetsperiode på mellom 14 og 16 måneder der en kalv blir født. De lever i små flokker med hanndyr og hunndyr og deres kalver. Hanndyrene er større en hunndyrene og deres to virkelige horn er oftest skallet etter sammenstøt og gnisninger. De er også ofte mørkere enn hunnene.

Trusler
-------

Rothschildsjiraffen regnes som en av de mest truede (EN) underartene. Totalbestanden har blitt estimert til langt færre enn 2 500 dyr (Giraffe Conservation Foundation hevder det er færre enn 670 dyr), og ingen lokalbestander overstiger 250 voksne individer. Forskjellen i estimatet kan ha med definisjonen av underarten å gjøre. Noen forskere har nemlig antydet at rothschildsjiraff (*G. c. rothschildi*) og Nubisk sjiraff (*G. c. camelopardalis*) kan være synonyme, men verken morfologiske eller genetiske data støtter denne teorien per dags dato (2012). De blir derfor regnet som separate underarter inntil videre. Rothschildsjiraffen er spesielt utsatt for hybridisering.

Annet
-----

Av de få stedene man kan oppleve ville rothschildsjiraffer er Lake Nakuru nasjonalpark i Kenya og Murchison Falls nasjonalpark i Uganda. Det er igangsatt forskjellige avlsprogram for å redde den ville populasjonen, blant annet ved Sjiraffsenteret i Nairobi i Kenya og i Woburn safaripark i Bedfordshire i England. Målet er å ekspandere den genetiske genpoolen.

Referanser
----------

1. 1 2 3 4  Fennessy, J. & Brown, D. 2010. Giraffa camelopardalis. In: IUCN 2011. IUCN Red List of Threatened Species. Version 2011.2. Besøkt 2012-02-28.
2. ↑  Giraffe - The Facts. Current giraffe status. Giraffe Conservation Foundation Arkivert 19. mars 2016 hos Wayback Machine.. Besøkt 2012-02-29

Eksterne lenker
---------------

* (en) *Rothschildsjiraff* i Encyclopedia of Life Rediger på Wikidata

* (en) *Rothschildsjiraff* i Global Biodiversity Information Facility Rediger på Wikidata

* (en) *Rothschildsjiraff* hos ITIS Rediger på Wikidata

* (en) *Rothschildsjiraff* hos NCBI Rediger på Wikidata

* (en) *Kategori:Giraffa camelopardalis rothschildi* – bilder, video eller lyd på Wikimedia Commons Rediger på Wikidata

* *Giraffa camelopardalis rothschildi* – detaljert informasjon på Wikispecies Rediger på Wikidata